b"\n_START_ARTICLE_\nFriedrich Clemens Gerke\n_START_SECTION_\n\xc5\xbdivljenjepis\n_START_PARAGRAPH_\nGerke se je rodil v skromnih razmerah. S 16 leti se je zaposlil v Hamburgu. Najprej je bil slu\xc5\xbeabnik in pisar zasebnega znanstvenika Arnolda Schubacka, leta 1818 pa se je preselil k senatorju Brunnemannu, kjer je kot kontorist prvi\xc4\x8d dobil fiksno pla\xc4\x8do. Julija 1820 se je poro\xc4\x8dil z mlado, \xc4\x8dedno, vendar prav tako revno francosko emigrantko Sophie Marianne Ducalais. Poskus osamosvojitve s klobu\xc4\x8darsko delavnico se jima je ponesre\xc4\x8dil in v kratkem \xc4\x8dasu sta ostala brez sredstev. Odlo\xc4\x8dila sta se izseliti in se udinjati pri britanski armadi. Preko Twielenfletha in Helgolanda sta odpotovala v Kanado. Gerke je bil tam od 1821. do 1823. zaposlen kot glasbenik pri strelskem bataljonu 60. regimenta britanske armade. Voja\xc5\xa1ka slu\xc5\xbeba pa Gerkeju ni ustrezala in uspelo mu je najti namestnika, ki je zanj odslu\xc5\xbeil preostanek pogodbenega \xc4\x8dasa. Po vrnitvi v Hamburg leta 1823 je izkoristil jezikovno znanje za prevajanje knjig o telegrafski tehniki._NEWLINE_V letih pred svojim delovanjem na podro\xc4\x8dju opti\xc4\x8dnega in kasneje elektri\xc4\x8dnega telegrafa je bil Gerke glasbenik v zabavi\xc5\xa1\xc4\x8dnih lokalih danske Altone v St. Pauliju. V tem \xc4\x8dasu se je pri\xc4\x8delo tudi njegovo pisateljevanje in novinarstvo. Po nekaj letih je lahko opustil glasbeno kariero in se povsem posvetil literarnemu ustvarjanju._NEWLINE_Od leta 1838 je delal za J.L. Schmidta, ki je imel opti\xc4\x8dno telegrafsko linijo Hamburg-Cuxhaven, in odpravil te\xc5\xbeave na tej zvezi. Linija je slu\xc5\xbeila sporo\xc4\x8dilom plovbe na reki Elbe. Leta 1842 je ob velikem hambur\xc5\xa1kem po\xc5\xbearu s pomo\xc4\x8djo telegrafa priklical pomo\xc4\x8d iz okolice mesta._NEWLINE_Na pobudo senatorja M\xc3\xb6ringa sta Ameri\xc4\x8dana William in Charles Robinson v Hamburgu predstavila elektri\xc4\x8dni Morsejev telegraf. Gerke je takoj spoznal prednosti nove tehnike in se zaposlil pri Elektro-Magnetische Telegraphen-Compagnie, ki je 15. julija 1848 vzpostavila stalno zvezo med Hamburgom in Cuxhavnom. Pri dru\xc5\xbebi, ki je prva v Evropi uporabila Morsejevo abecedo, je postal Gerke leta 1847 in\xc5\xa1pektor._NEWLINE_Gerke je pri delu spoznal pomanjkljivosti ameri\xc5\xa1kih Morsejevih znakov in okroglo polovico znakov spremenil v take, kakr\xc5\xa1ni so v svetu \xc5\xa1e danes znani in uporabljani kot mednarodna telegrafska abeceda. Bistvena pomanjkljivost ameri\xc5\xa1kih Morsejevih znakov je bila v razli\xc4\x8dni dol\xc5\xbeini 'kraj\xc5\xa1ih' in 'dalj\xc5\xa1ih' dolgih znakov. V Gerkejevem sistemu obstajajo samo kratki in dolgi znaki, pri \xc4\x8demer imajo dolgi trikratno dol\xc5\xbeino kratkih, kodiranje \xc5\xa1tevilk pa je strogo sistematizirano._NEWLINE_Leta 1850 je umrla njegova soproga Marianne, s katero ni imel otrok. Kmalu zatem se je Gerke poro\xc4\x8dil z mnogo mlaj\xc5\xa1o \xc5\xbeeno, s katero sta imela nato pet otrok. Od leta 1868 je Gerke delal v novo ustanovljenem Telegrafskem uradu v Hamburgu in leta 1869 prevzel vodstvo urada._NEWLINE_Gerke je umrl 21. maja 1888, pokopali so ga na hambur\xc5\xa1kem pokopali\xc5\xa1\xc4\x8du Ohlsdorhf. Grob so svojci v 1930ih letih opustili. Ohranjenih je kar nekaj njegovih literarnih del."